વેસ્ટર્ન રેલવેના મરીન લાઇન્સ સ્ટેશન પર પ્લૅટફૉર્મ-નંબર ૧ પર વેસ્ટ સાઇડમાં ફુલ સાઇઝનાં પતરાં લગાડી દેવામાં આવતાં લોકો દુ:ખી થઈ ગયા છે અને એનું કારણ છે દરિયા પરથી આવતી બંધ થઈ ગયેલી ઠંડી લહેરખીઓ. મરીન લાઇન્સ સ્ટેશન પર વેસ્ટ સાઇડમાં વિવિધ જિમખાનાનાં મેદાનો છે જેના પર કાં તો હરિયાળી લૉન હોય છે અથવા ત્યાં મેદાન હોવાને કારણે એ વિસ્તાર ખુલ્લો હોવાથી અરબી સમુદ્ર પરથી સતત ઠંડો પવન ત્યાં આવતો રહે છે. જોકે એ હવે પતરાં લગાવવામાં આવતાં રોકાઈ ગયો છે. આ વિશે માહિતી આપતાં ત્યાંની માર્કે‍ટના એક વેપારીએ કહ્યું હતું કે ‘તળ મુંબઈની કાપડબજાર, ઇલેક્ટ્રિકબજાર, દવાબજાર, ઝવેરીબજારના વગેરેના હજારો વેપારીઓ અને તેમના અનેક કર્મચારીઓ, ગ્રાહકો નાની-નાની ગલીઓમાં આવેલી દુકાનોમાં દિવસભર કામ કરીને જ્યારે મરીન લાઇન્સ સ્ટેશન પર આવે છે ત્યારે સમુદ્ર પરથી આવતા પવનને કારણે ફ્રેશનેસ અનુભવે છે અને તેમની થકાવટ દૂર થાય છે. જોકે હવે એ સાઇડ ફુલ સાઇઝનાં પતરાં લાગી જતાં એ ઠંડી લહેરખી આવવાનું બંધ થતાં દિવસભર તપેલા સ્ટેશનની છતનાં પતરાંને કારણે બફારો થાય છે. આટલાં વર્ષો સુધી ત્યાં પતરાં નહોતાં ત્યારે કોઈ તકલીફ નહોતી તો એ પતરાં હવે લગાડવાનું શું કારણ એમ વેપારીઓમાં ચર્ચાઈ રહ્યું છે.’